Bambang Brodjonegoro

Bambang Permadi Soemantri Brodjonegoro (lahèr 3 Oktober 1966) panèka mantan Menteri Risèt bân Tèknologi/Kapala Bhâdhân Risèt bân Inovasi Nasional Pamarènta'an Prèsidèn Joko Widodo bân bekkèl Prèsidèn Ma'ruf Amin è Kabinèt Indonesia Maju. Salèrana resmi elanti' tangghâl 23 Oktober 2019 bân èpaambu è tangghâl 28 April 2021 saellana panyèttongan antarana Kamenterian Pendidikan bân Kabudhâjâ'ân sareng Kamenterian Risèt bân Tèknologi. È Kabinèt Karjâ Prèsidèn Joko Widodo, Bambang Brodjonegoro èkaparcajâ mènangka Menteri Parencanaan Pembangunan Nasional dâri 27 Juli 2016 kantos 20 Oktober 2019, sabelluna è Kabinèt sè padâ salèrana panèka Menteri Keuangan Republik Indonesia è Kabinèt Kerja sè ajabat dâri tangghâl 27 Oktober 2014 kantos 27 Juli 2016. È Kabinèt Indonesia Bersatu II, salèrana panèka bekkèl Menteri Keuangan Republik Indonesia è pamarènta'anna Prèsidèn Susilo Bambang Yudhoyono.

Salèrana mamarè pendidikan formal sarjana/Strata 1 è Fakultas Èkonomi Univèrsitas Indonesia taon 1990. Konsèntrasi bidang studi sè èfokussi panèka Èkonomi Pembangunan bân Èkonomi Règional. Sataon saellana, Brodjonegoro alanjut pendidikan formal pascasarjana/magister (1991-1993) è University of Illinois è Urbana-Champaign, Amerika Serikat, bân lanjut program doktoral è Univèrsitas sè padâ kantos taon 1997.

Bambang Brodjonegoro èkennal bhâghus È dâlem bân è lowar dhunnya akademik. Mènangka akademisi, karirra èmolaè mènangka staf pangajhâr è FE - UI kantos arangka' ongghâ dhâddhi Katua Jurusan Èkonomi kantos Dèkan Fakultas Èkonomi UI. Kaahliyân bân luwassa pangalamanna è bidang èkonomi, khusussa dèsentralisasi wilayah, aghâbây Brodjonegoro serrèng èundang mènangka dosèn otabâ ghuru rajâ tamoy ka bânnya' Univèrsitas è dâlem bân lowar Naghârâ. È taon 2006, salèrana èparesmi dhâddhi ghuru rajâ UI saellana 9 taon ngajhâr è kampus kasebbhut (otabâ 7 taon sejjhâk salèrana dhâddhi Pagawai Naghârâ Sipil), hal kasebbhut madhâddhi èpon sala sèttong ghuru rajâ sè omorra ngodâ. È taon 2007, salèrana sempet adaftar dhâddhi bhâkal calon rèktor UI.

È lowar dhunnya akademik, nyama Bambang Brodjonegoro jhughân èkennal molaè dâri dhunnya pasar modal kantos pamarènta'an. Orèng lakè' sè jhughân aktif dâlem pan-bârâmpan organisasi sosial ka'dinto sanget ta' asing kalabân bânnya' Bhâdhân Usaha Andi'na Naghârâ (BUMN) akadhi PT PLN, PT ANTAM, PT TELKOM, bân laènna. Kaahliyânna dâlem  bidang Èkonomi Pembangunan, khusussa wilayah parkotta'an, aghâbây bânnya' perusahaan bân lembaga pamarènta aberri' kaparcajâ'ân ghâbây toju' mènangka Dèwan komisionaris bân otabâ konsultan independen.

## Menteri Keuangan (2014-2016)
Bambang Brodjonegoro èyangka' dhâddhi Menteri Keuangan Kabinèt Kerja tangghâl 27 Oktober 2014. È bâkto Pamarènta'anna, ghâbây maongghâ daya mellèh masyarakat, salèrana duwâ' kalè ngalakonè panyesuaian dâ' Panghasèlân Ta' Kalabân Paja' (PTKP). Partama, bulân Juni 2015, salèrana maongghâ PTKP ghâbây Wâjib Paja' (WP) Orèng Pribadi sè asalla  Rp24.300.000 dhâddhi Rp36.000.000, bân attas tambâ'ân PTKP ghâbây WP Kabin bân Tangghungan dâri sè ngadâ' Rp2.025.000 dhâddhi Rp3.000.000. tangghâl 27 Juli 2016, Prèsidèn Joko Widodo ngalakonè reshuffle Kabinèt. Jabadhân Menteri Keuangan èpinda ka Sri Mulyani bân salèrana dhibi' èpinda ka jabadhân Kapala Bhâdhân Parencanaan Nasional (BAPPENAS).[14] Mèlana dâri jârèya, salèrana aberri' terrossanna program Tax Amnesty dâ' Sri Mulyani.

## Sombher-sombher